## Rješenje Hrvatske agencije za poštu i elektroničke komunikacije

### NN 49/2009 (20.4.2009.), Rješenje Hrvatske agencije za poštu i elektroničke komunikacije

49 20.04.2009 Rješenje Hrvatske agencije za poštu i elektroničke komunikacije

HRVATSKA AGENCIJA ZA POŠTU I ELEKTRONIČKE KOMUNIKACIJE

1123

Nadzornik elektroničkih komunikacija (u daljnjem tekstu: nadzornik) Hrvatske agencije za poštu i elektroničke komunikacije (u daljnjem tekstu: Agencija), nakon provedenog postupka stručnog nadzora nad trgovačkim društvom Metronet telekomunikacije d.d., Zagreb, Ulica grada Vukovara 269d, u svezi obavljanja djelatnosti elektroničkih komunikacijskih mreža i usluga i to uporabe pozivnih sustava bez ljudskog posredovanja u svrhu izravne promidžbe bez prethodno pribavljene privole pretplatnika ili korisnika usluga, temeljem članka 114. stavka 6., a u svezi s člankom 114. stavkom 1. točkom 19. Zakona o elektroničkim komunikacijama (»Narodne novine« broj 73/08, u daljnjem tekstu: Zakon) donosi sljedeće

RJEŠENJE

I. Nalaže se trgovačkom društvu Metronet telekomunikacije d.d., Zagreb, Ulica grada Vukovara 269d da isključi i onemogući razmjenu govornog telekomunikacijskog prometa preko interkonekcijskih kapaciteta – interneta prema VOIP operatoru KUNNECT iz Sjedinjenih Američkih Država.

II. Nalaže se trgovačkom društvu Metronet telekomunikacije d.d., Zagreb, Ulica grada Vukovara 269d da isključi brojeve 060 666 446, 060 666 886 i 01/222 66 36 na kojima su aktivirani pozivi pretplatnika ili korisnika usluge prosljeđeni na terminalnu opremu operatora usluge s dodanom vrijednosti LMAA d.o.o., Zagreb, Srebrnjak 64a.

III. Ovo rješenje objavit će se u »Narodnim novinama« i na službenim stranicama Hrvatske agencije za poštu i elektroničke komunikacije.

Obrazloženje

Nadzornik je u periodu od 16. do 27. veljače 2009. godine dobio više telefonskih upita uznemirenih građana kao i predstavki – zbog neželjenih elektroničkih komunikacija trgovačkog društva LMAA d.o.o. (u daljenjem tekstu: LMAA) prema pretplatnicima ili korisnicima usluga operatora javno dostupnih elektroničkih komunikacijskih usluga u Republici Hrvatskoj, a koje su ostvarivane na način da je telefonskim pozivanjem uporabom pozivnih sustava bez ljudskog posredovanja provođena izravna promidžba »Kviza Felix Majer« bez prethodno pribavljene privole pretplatnika ili korisnika usluga.

Slijedom navedenog, sukladno ovlastima propisanim člankom 12. stavkom 1. točkom 13. te člankom 113. stavka 1. Zakona, Agencija je putem nadzornika dana 02. ožujka 2009. godine započela postupak stručnog nadzora radi utvrđivanja kršenja odredbi Zakona vezano uz neželjene elektroničke komunikacije (bez prethodno pribavljene privole pretplatnika ili korisnika usluga).

Naime, člankom 107. stavkom 1. i 2. Zakona propisano je da je uporaba pozivnih sustava s ljudskim posredovanjem ili bez njega u svrhu izravne promidžbe dopuštena samo uz prethodno pribavljenu privolu pretplatnika ili korisnika usluga te je primjena tehničkih sustava za pribavljanje te privole zabranjena. Nadzornik je temeljem prikupljenih podataka i uvida u bazu dodijeljenih brojeva i adresa Agencije utvrdio da LMAA kao operator usluga s dodanom vrijednosti, za potrebe izravne promidžbe »Kviza Felix Majer« upotrebljava telekomunikacijsku opremu operatora, trgovačkog društva Metronet telekomunikacije d.d. iz Zagreba (u daljenjem tekstu: Metronet), kao i da upotrebljava broj za usluge s dodanom vrijednosti 060 666 446 te broj 01/222 66 36, a koji su aktivirani kod navedenog operatora.

Radi utvrđivanja činjeničnog stanja nadzornik je 2. ožujka 2009. godine proveo stručni nadzor na lokaciji sjedišta Metroneta u Zagrebu, Vukovarska 269/d, o čemu je sačinjen Zapisnik o obavljenom stručnom nadzoru (u daljnjem tekstu: Zapisnik).

Sukladno navodima Metroneta LMAA je s potvrdama dokazala svoj status operatora usluge s dodanom vrijednosti (prethodna obavijest i obavljanje djelatnosti komunikacijskih mreža i usluga kod Agencije). Nadalje, Ugovorom o pružanju telekomunikacijskih usluga br.: U-1001-008321/2008 od 15. listopada 2008. godine sklopljenim između Metroneta i LMAA definiran je sadržaj i mehanizam pružanja usluge te isključiva odgovornost LMAA. U tom smislu Metronet ne upotrebljava nikakve automatizirane sustave za pozivanje niti pruža bilo kakve glasovne poruke uz predmetnu uslugu. Naime, Metronet nadalje navodi da svojim sustavima u ovom konkretnom slučaju osigurava isključivo prihvat, predaju i usmjeravanje poziva generiranih bilo od strane krajnjih korisnika, bilo od strane LMAA. Usluga je realizirana na brojevima 060 666 446 i 060 666 866 s nadnevkom aktivacije 13. veljače 2009. godine u 13 sati. LMAA ima na raspolaganju ukupni kapacitet (interkonekcijski), od 100 (sto) istovremenih poziva. Sam interkonekcijski sustav povezivanja je ostvaren preko interneta uporabom VOIP tehnologije. Metronet dodatno navodi da ostvaruje za potrebe LMAA intekonekcijsku vezu preko interneta s VOIP operatorom KUNNECT iz Sjedinjenih Američkih Država (u daljnjem tekstu: SAD), čiji je LMAA krajnji korisnik. Broj 01/222 66 36 koji je također ugovorno realiziran s LMAA na isti način putem interneta se usmjerava u mrežu KUNNECT u SAD. Dodatno, Metronet je naveo da ni u jednom trenutku nije raspolagao spoznajom da se LMAA koristi automatiziranim sustavima za pozivanje, bez ljudskog posredovanja, a bez privole pretplatnika, te je sukladno Ugovoru obavljao poslove prihvata, predaje i usmjeravanja poziva bilo od strane krajnjih korisnika, bilo od strane LMAA.

Analizom svih relevantnih činjenica, nadzornik je utvrdio da je LMAA kao operator usluge s dodanom vrijednosti putem terminalne opreme instalirane u inozemstvu od 13. veljače 2008. godine do 28. veljače 2009. godine uputila 465 791 poziva na telefonske brojeve pretplatnika ili korisnika usluge u Republici Hrvatskoj. Pozivi su generirani na automatskoj opremi bez ljudskog posredovanja te preko VOIP operatora KUNNECT iz SAD-a putem interneta prosljeđivani na interkonekcijski sustav Metroneta te prosljeđivani prema pretplatnicima ili korisnicima usluga javnih komunikacijskih usluga.

S obzirom da LMAA nije pribavila privolu pretplatnika ili korisnika usluge za primanje ovakve izravne promidžbe »Kviza Felix Majer« povrijeđena je odredba članka 107. stavka 1. Zakona.

Prema utvrđenom, obzirom da je terminalna oprema LMAA u inozemstvu, kao mjeru za onemogućavanje uporabe ovog pozivnog sustava, određeno je od nadzornika da Metronet isključi i onemogući razmjenu govornog telekomunikacijskog prometa preko interkonekcijskih kapaciteta – interneta prema terminalnoj opremi LMAA u inozemstvu. Na taj način su spriječene neželjene elektroničke komunikacije prema pretplatnicima ili korisnicima usluga operatora javnih komunikacijskih usluga u Republici Hrvatskoj odnosno ostvarena je zaštita korisnika od neželjenih elektroničkih komunikacija – što je i predviđeno člankom 107. stavkom 1. Zakona.

Sukladno utvrđenom činjeničnom stanju nadzornik će temeljem članka 114. stavka 1. točke 18. Zakona predložiti Agenciji podnošenje optužnog prijedloga radi pokretanja prekršajnog postupka protiv LMAA, a zbog kršenja odredbe članka 107. stavka 1. i 2. Zakona.

Kako bi se spriječilo neuspješno pozivanje brojeva 060 666 446, 060 666 866 i 01/222 66 36 od strane pretplatnika ili korisnika usluga operatora javnih komunikacijskih usluga i automatske naplate poziva prema »Kvizu Felix Majer« te opterećivanje telekomunikacijskog sustava Metroneta, nadornik je naložio isključivanje navedenih brojeva.

Slijedom navedenog, a u skladu sa svrhom stručnog nadzora te temeljem članka 114. stavka 6., u vezi s člankom 114. stavkom 1. točkom 19. Zakona odlučeno je kao u točkama I. i II. rješenja.

Sukladno članku 14. stavku 4. Zakona odlučeno je kao u točki III. rješenja te će se rješenje objaviti u »Narodnim novinama« i na službenim stranicama Agencije.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: UP/I-344-08/09-01/06

Urbroj: 376-04-09-02 MB/KŽ

Zagreb, 2. ožujka 2009.

Nadzornik
elektroničkih komunikacija
Miroslav Belužić, dipl. ing. el., v. r.

Rješenje, NN 49/2009-1123